钦定古今图书集成/明伦汇编/氏族典/第392卷 > 李淑
## 钦定古今图书集成/明伦汇编/氏族典/第392卷 > 李淑

按《宋史李若谷传》：“若谷子淑，字献臣，年十二，真宗幸
亳，献文行在所，赐童子出身，试秘书省校书郎。寇准
荐之，授校书郎、馆阁校勘。乾兴初，迁大理评事，修《真
宗实录》，为检讨官。书成，改光禄寺丞，集贤校理，为国
史院编修官。召试，赐进士及第，改秘书郎，进太常丞，
擢史馆修撰，再迁尚书礼部员外郎，进吏部员外郎。”
会若谷参知政事，改侍读学士。若谷罢，进本曹郎中，
以右谏议大夫知许州，改给事中、知郑州，徙河阳，转
尚书礼部侍郎。初，在郑州作《周陵诗》，国子博士陈求
古以私隙讼其讥讪朝廷，出知应天府。父丧免官。终
丧，起复为翰林学士。丁母忧，服除，为端明、侍读二学
士。迁户部侍郎，复为翰林学士。而御史中丞张昇等
论奏之，出知河中府。暴感风眩卒。